Аддзел адукацыі, спорту і турызму Маладзечанскага райвыканкама

ДУА «Палачанская сярэдняя школа Маладзечанскага раёна»

Метадычная распрацоўка ўрока геаграфіі

па тэме “БРЭСЦКАЯ ВОБЛАСЦЬ”

/Геаграфія Беларусі. 10 клас/

(з выкарыстаннем тэхналогіі праектнага навучання)

Аўтар:

 *Мяцельскі Юрый Міхайлавіч,*

 настаўнік геаграфіі і біялогіі

аг. Палачаны

 2016

Тэма: Брэсцкая вобласць

Мэта: *стварыць умовы для засваення вучнямі ведаў аб прыродзе, насельніцтве, гаспадарцы Брэсцкай вобласці з дапамогай інфармацыйна-камунікатыўнай тэхналогіі.*

 Задачы:

 *Адукацыйныя:*

* садзейнічаць фарміраванню ведаў аб асаблівасцях геаграфічнага становішча, прыродзе, насельніцтве, гаспадарцы Брэскай вобласці;
* далучыць усіх вучняў да актыўнага творчага пазнаваўчага працэсу.

*Развіццёвыя:*

* працягваць развіваць уменні вучняў працаваць з крыніцамі геаграфічнай інфармацыі, пашыраючы іх кругагляд і кампетэнтнасць;
* садзейнічацьразвіццюнавыкаўсамастойнай і групавой работы, самакантролю і ўзаемакантролю.

*Выхаваўчыя:*

* садзейкнічаць выхаванню пачуццяў патрыятызму, грамадзянскасці, паважлівых адносін да сябе і сваіх сяброў.

Абсталяванне:палітыка-адміністрацыйная карта Беларусі, фізічная і эканамічная карты Брэсцкай вобласці, атласы, контурныя карты, кампутар, мультымедыя.

 Форма арганізацыі вучэбнай дзейнасці:франтальная, групавая, індывідуальная.

 Тып урока: практыкум з элементамі гутаркі, выкарыстаннем ІКТ і метаду праектаў.

Патрабаванні да ведаў і ўменняў вучняў:

*вучні павінны ведаць:*

- асаблівасці геаграфічнага становішча, прыродна-рэсурсны патэнцыял рэгіёна;

- колькасны і якасны склад насельніцтва, характар рассялення;

- спецыялізацыю прамысловасці і сельскай гаспадаркі;

- буйнейшыя гарады і іх функцыі.

 *вучні павінны ўмець:*

- тлумачыць уплыў геаграфічнага становішча і прыродна-рэсурснага патэнцыялу на сацыяльна-эканамічнае развіццё вобласці;

- вызначаць спецыялізацыю прамысловасці і сельскай гаспадаркі вобласці;

- характарызаваць буйнейшыя гарады вобласці па плану;

- працаваць з тэкстам вучэбнага дапаможніка, картамі атласа, прэзентаваць свае групавыя праекты.

Ход урока

1. Падрыхтоўчы этап.

 За тыдзень да правядзення ўрока вучням прапануецца падабраць матэрыял (ілюстрацыі, цікавыя эпізоды) аб прыродзе, насельніцтве, гаспадарцы і славутых мясцінах Брэстчыны

 2. Арганізацыйны этап (1 мін.). Праверка падрыхтаванасці вучняў да ўрока; стварэнне спрыяльнай эмацыянальнай атмасферы якая забяспечыць супрацоўніцтва ўдзельнікаў педагагічнага працэсу.

 3. Арыентацыйна-матывацыйны этап (8 мін.).

*3.1. Актуалізацыя ведаў вучняў аб становішчы Беларусі ў сусветнай супольнасці (6 мін.)*

1-я група выконвае тэсты закрытага характару ў кампутарным рэдактары easyQuizzy;

2-я група выконвае тэсты адкрытага характару пісьмова ў сшытках.

 Затым групы мяняюцца месцамі і заданнямі. Час на выкананне заданняў 6 хвілін. Кошт аднаго пытання – 1 бал. Поўнае выкананне тэста ацэньваецца ў 10 балаў.

*Заданні для 1-й групы (выбраць адзін, ці некалькі правільных адказаў; 5 балаў):*

1. У якую з гэтых міжнародных арганізацый не ўваходзіць Рэспубліка Беларусь?

 а) ААН; б) ЕАЭС; в) ЕС; г) АДКБ.

2. Галоўнай формай знешнеэканамічных сувязяў Беларусі з’яўляецца:

а) знешні гандаль; б) міжнародны турызм; в) навукова-тэхнічнае супрацоўніцтва; г) сумеснае прадпрымальніцтва.

3. Якія віды прадукцыі (з пералічаных) Беларусь экспартуе ў іншыя краіны?

а) каляровыя металы; б) трактары; в) легкавыя аўтамабілі; г) мінеральныя ўгнаенні; д) энергарэсурсы.

4. Першая па часе ўтварэння свабодная эканамічная зона на тэрыторыі Беларусі – гэта СЭЗ:

а) “Мінск”; б) “Гродна-Інвест”; в) “Гомель-Ратон”; г) Брэст.

5. Які з гэтых фактараў у найменьшай ступені вызначае знешнегандлёвы патэнцыял Беларусі?

а) геапалітычнае становішча; б) разнастайнасць карысных выкапняў; в) узровень развіцця эканомікі; г) транспартная інфраструктура.

*Заданні для 2-й групы (5 балаў):*

а) даць расшыфроўку наступных абрэвіятур: ЕАЭС; АДКБ; СЭЗ;

б) дайце азначэнне паняццяў “таваразварот”, “еўрарэгіён”.

*(Узаемакантроль: увага на экран).*

 *3.2. Матывацыя (2 мін.).*

 Брэсцкая вобласць – адна з шасці абласцей Беларусі, размешчаная на паўднёвым захадзе краіны. Размяшчаючыся на перакрыжаванні важнейшых транспартных шляхоў, Брэсцкая вобласць з’яўляецца транзітным калідорам, які злучае Захад з Усходам. Нягледзячы на тое, што Брэсцкая вобласць характарызуецца самым нізкім прамысловым патэнцыялам сярод іншых рэгіёнаў краіны, яе роля ў эканамічным развіцці Беларусі каласальная. Багаты прыродны патэнцыял вобласці дазваляе сфарміраваць цікавыя турысцкія маршруты. На Брэстчыне маецца некалькі брэндавых рэгіёнаў: Пінскае Палессе, Еўрарэгіёны “Буг” і “Белавежская пушча”, прыродныя заказнікі, маляўнічыя ландшафты. Па тэрыторыі вобласці праходзіць каля 50 турысцкіх маршрутаў, якія абслугоўваюць як айчынных,так і замежных турыстаў. Брэсцкая вобласць шырока вядомая за мяжой дзякуючы мемарыялу “Брэсцкая крэпасць-герой” і Нацыянальнаму парку “Белавежская пушча”. На Брэстчыне нямала памятных мясцін, звязаных з імёнамі Льва Сапегі, Адама Міцкевіча, Напалеона Орды, Тадэуша Касцюшкі, Аляксандра Суворава і іншых. Брэсцкая вобласць з’яўляецца радзімай першага беларускага касманаўта, двойчы Героя Савецкага Саюза Пятра Клімука і першага Героя Беларусі, лётчыка-выпрабавальніка Уладзіміра Карвата.

 4. Аперацыйна-пазнаваўчы этап (21 мін.)

 *4.2. Вызначэнне мэты і задач урока* (вучні самастойна вызначаюць галоўную мэту і задачы ўрока, знаёмяцца з планам работы на ўроку; слайд 4).

 *4.3. Геаграфічнае становішча Брэсцкай вобласці (слайд 5).* На контурнай карце абазначыць межы Брэсцкай вобласці, падпісаць суседнія вобласці і памежныя дзяржавы, абласны цэнтр.

 *4.4. Фізкультхвілінка (1 мін.)*

 *4.5. Прэзентацыя групавых праектаў* (выступае 1 вучань ад малой групы; час на кожную прэзентацыю – да 5 хвілін).

 *Вучань 1. Прыродныя ўмовы і рэсурсы Брэсцкай вобласці (слайды 6-9).*

**Брэсцкая вобласць размешчана на раўніннай тэрыторыі. На поўначы і паўночным захадзе вобласці размешчаны Баранавіцкая і Прыбугская раўніны, на поўдні – Палесская нізіна, сярод якой выдзяляюцца Брэсцкае Палессе, Прыпяцкае Палессе і Загараддзе. Вышэйшы пункт вобласці – г. Зялёная, мае вышыню 267,5 м размешчана ў межах Навагрудскага ўзвышша на мяжы з Гродзенскай вобласцю. На тэрыторыі вобласці ёсць радовішчы карысных выкапняў, такіх як торф, буры вугаль, будаўнічы камень, мел і мергель, будаўнічыя пяскі, гліны, бурштын, мінеральныя воды.**

Для тэрыторыі Брэсцкай вобласці характэрны найбольш высокі узровень сумарнай сонечнай радыяцыі. Клімат вобласці ўмерана-кантынентальны, няўстойлівы, вільготны. Зіма мягкая, лета працяглае і ўмерана-цёплае. Гэта самая цёплая вобласць Беларусі. Цёплы перыяд працягваецца 256 дзён, халодны – 109 дзён. Сярэднемесячныя тэмпературы студзеня ад -4,4 0Сна захадзевобласці, да -6,1 0С наўсходзе. Сярэднегадавая колькасць ападкаў 541 мм. Найменьшая іх колькасць выпадае на паўднёвым захадзе вобласці, найбольшая – да 800 мм/год на поўначы, на паўднёвых схілах Навагрудскага ўзвышша.

На тэрыторыі Брэсцкай вобласці вельмі густая рачная сетка. Буйнейшыя рэкі: Прыпяцьз прытокамі Ясельда, Піна, Стыр, Гарынь; Заходні Буг з прытокамі Мухавец, Лясная; прыток Нёмана – Шчара. Па тэрыторыі вобласці праходзіць самы буйны ў Беларусі Дняпроўска-Бугскі канал, водная артэрыя, якая злучае Чорнае мора з Балтыйскім. На тэрыторыі вобласці шмат азёр: Спораўскае, Выганашчанскае, Белае, Чорнае, вадасховішчы Сялец, Лактышы і інш.

Лясы займаюць 36 % тэрыторыі вобласці. Пераважаюць хвойныя лясы (каля 60 % тэрыторыі), а таксама бярозавыя і чорнаальховыя лясы. Значныя плошчы заняты дубравамі.

У вобласці шмат маляўнічых прыродных комплексаў і помнікаў прыроды: Нацыянальны парк “Белавежская пушча”– старэйшы лясны масіў Еўропы, заказнікі: “Спораўскі”, “Альманскія балоты”, “Званец”, “Сярэдняя Прыпяць” і інш.

Брэсцкая вобласць займае 1-е месца па колькасці і плошчы прыродаахоўных аб’ектаў сярод абласцей Беларусі. Плошча асоба ахоўваемых прыродных тэрыторый складае 13 % ад агульнай плошчы вобласці.

 *Вучань 2. Насельніцтва і гарады (слайд 10-11).*

У Брэсцкайвобласціпражывае 1,5 млн. чалавек.Сярэдняя шчыльнасць сельскага насельніцтва – 19 чал./км2. Гэта самая сельская вобласць Беларусі, дзе гарадское насельніцтва складае ўсяго 58 % (мал. 1). Аснову насельніцтва складаюць беларусы (84,6 %), таксама пражываюць рускія (9,2 %), украінцы (3 %), палякі (2,5 %), іншыя нацыянальнасці (0,7 %) (мал. 2).

На тэрыторыі вобласці налічваецца 20 гарадоў, 9 гарадскіх пасёлкаў, 226 сельскіх Саветаў, 2178 сельскіх населеных пунктаў. Буйнейшыя гарады: Брэст, Баранавічы, Пінск, Кобрын.

Сельскія населеныя пункты вельмі буйныя. Так, у аграгарадку Альшаны Столінскага раёна пражывае каля 8 тыс. чалавек. Гэтую вёску, як і горад Шклоў Магілёўскай вобласці, называюць агурочнай сталіцай Беларусі, так як асноўная маса жыхароў вёскі жыве за кошт вырошчвання і рэалізацыі агуркоў. У вёсцы працуюць дзве школы на 1500 вучняў, дзве царквы і Дом малітвы, шмат крам, вялізны рынак. Па адной з версій, гістарычныя падзеі гэтай вёскі ляглі ў аснову дэтэктыўнага рамана У.Караткевіча “Чорны замак Альшанскі”.

***Вучань 3. Гаспадарка (слайды 12-19).***

Прадпрыемствы Брэсцкай вобласці выпускаюць каля 9 % рэспубліканскага аб’ёму прамысловай прадукцыі. Галіны прамысловасці: энергетычная, металаапрацоўка, машынабудаванне, электратэхнічная, хімічная, тэкстыльная, дрэваапрацоўчая, харчовая,будаўнічых матэрыялаў. Адзіны ў рэспубліцы вытворца электралямп, бытавых газавых і электрапліт, кампрэсараў для халадзільнікаў. У вобласці працуе другая па магутнасці электрастанцыя – Бярозаўская ДРЭС. Буйнейшыя прадпрыемствы Брэста: “Атлант”, “Брэстгазаапарат”, “Гефест-Тэхніка”, “Брэскі электралямпавы завод”, СП “Савушкін прадукт”, “Санта-Брэмар”, “Дываны Брэста”. У Баранавічах працуе адзіны ў рэспубліцы баваўняны камбінат, авіяцыйны рамонтны завод, завод бытавой хіміі “Бархім”, мясакансервавы завод, швейная фабрыка “Бараўчанка”, трыкатажная і абутковыя фабрыкі і інш. У Пінску працуе буйнейшы дрэваапрацоўчы камбінат “Пінскдрэў” і трыкатажная фабрыка “Палессе”, у Івацэвічах – прыладабудаўнічы завод “Экран”, у Драгічыне – завод медыцынскіх прэпаратаў “Экзон”, у Целяханах – адзіная ў Беларусі лыжная фабрыка, у Мікашэвічах – буйнейшае ў Беларусі прадпрыемства будаўнічых матэрыялаў – “Граніт”, у Лунінцы – завод “Палессеэлектрамаш”, у Жабінцы – цукровы завод, у Кобрыне – завод гідраўлічных кампрэсараў “Гідрамаш”, Кобрынскі масласырзавод, інструментальны завод “Сітома”, фабрыка дзіцячай цацкі “Палессе” і інш.

Сельскагаспадарчыя ўгоддзі займаюць 44 % тэрыторыі вобласці. Сельская гаспадарка Брэстчыны спецыялізуецца на мяса-малочнай жывёлагадоўлі, свінагадоўлі, птушкагадоўлі, вытворчасці бульбы, цукровых буракоў, садавіны, гародніны. На тэрыторыі вобласці размешчаны буйнейшыя рыбныя гаспадаркі: “Лактышы”, “Сялец”, “Сакалова” і інш.

Па тэрыторыі вобласці праходзяць важнейшыя чыгуначныя і аўтамабільныя магістралі. Буйнымі чыгуначнымі вузламі з’яўляюцца Брэст, Баранавічы, Лунінец, рачнымі портамі – Брэст, Пінск, міжнародны аэрапорт “Брэст”.

На тэрыторыі вобласці размешчана СЭЗ “Брэст”, Еўрарэгіёны “Буг”, “Белавежская пушча”.

На тэрыторыі вобласці дзейнічаюць 4 ВНУ, 18 ССНУ, 11 ПТВ, 15 санаторыяў-прафілакторыяў, 14 баз і дамоў адпачынку.

***Вучань 4. Славутасці Брэстчыны (слайды 20-23).***

 Легендарная брэсцкая зямля…

На тэрыторыі Брэсцкай вобласці налічваецца звыш 2 тысяч гістарычных, культурных і архітэктурных помнікаў, 11 музеяў і 3 выставачныя павільёны. Візітнай карткай вобласці з’яўляюцца мемарыял “Брэсцкая крэпасць-герой” і Нацыянальны паркк “Белавежская пушча”.

У адзіным архітэктурна-мастацкім ансамблі мемарыяла, які ўвекавечыў легендарны подзвіг герояў Брэсцкай крэпасці, прадстаўлены разваліны старой крэпасці, месцы бітваў, манументальныя скульптурныя кампазіцыі. Сёння “Брэсцкая крэпасць-герой” – буйнейшы на постсавецкай прасторы помнік мужнасці савецкага народа ў гады Вялікай Айчыннай вайны.

Нацыянальны парк “Белавежская пушча” з’яўляецца старэйшым лясным масівам Еўропы. Першыя пісьмовыя звесткі аб гэтым лесе датуюцца 983 годам, а запаведнай тэрыторыяй пушча стала ў 1409 годзе. У 1991 годзе пушча атрымала статут Нацыянальнага парка, у 1992 годзе – уключана ў Спіс Сусветнай культурнай спадчыны ЮНЕСКА. Па колькасці відаў раслін і жывёл Белавежская пушча не мае сабе роўных у Еўропе. Тут расце 2078 відаў раслін, грыбоў і лішайнікаў і водзіцца 11 328 пазваночных і беспазваночных жывёл. У пушчы пражывае самая буйная ў свеце папуляцыя зубра. Гонарам пушчы з’яўляюцца музей Прыроды і рэзідэнцыя Дзеда Мароза *(відэаролік “Белавежская пушча”).*

Гістарычна значнымі аб’ектамі таксама з’яўляюцца палац Пуслоўскіх у пас. Косава Івацэвіцкага раёна, палацавы комплекс Сапегаў у пас. Ружаны Пружанскага раёна, францысканцкі кляштар у г. Пінску, дом-музей А. Суворава ў г. Кобрыне і іншыя.

 **5. Кантрольна-ацэначны этап (10 мін.)**

Вучні выконваюць заданні рознаузроўневага характару па варыянтах.

 ***Заданні для І варыянта.***

 ***1 узровень (1-6 балаў)***.

 1. Якая з гэтых абласцей Беларусі не мае агульнай мяжы з Брэсцкай вобласцю?

 а) Мінская; б) Гомельская; в) Магілёўская; г) Гродзенская.

 2. Адзін з Еўрарэгіёнаў, размешчаных на тэрыторыі Брэсцкай вобласці, называецца:

 а) “Буг”; б) “Нёман”; в) “Прыпяць” г) “Мухавец”.

 3. Лясістасць Брэсцкай вобласці складае \_\_\_ %.

 4. Буйнейшым чыгуначным вузлом Брэсцкай вобласці з’яўляецца горад \_\_\_\_\_\_\_\_\_\_\_.

 5. Праз тэрыторыю Брэсцкай вобласці праходзіць адзін з буйнейшых трансеўрапейскіх калідораў. Як ён называецца і якія буйныя гарады Беларусі злучае?

 ***ІІ узровень (7-8 балаў).***

 6. Якая з гэтай прадукцыі (цукар, баваўняныя тканіны, электралямпы, будаўнічы камень, глюкоза) выпускаецца ў гарадах Брэст \_\_\_, Баранавічы \_\_\_, Жабінка \_\_\_\_, Драгічын \_\_\_\_, Пінск \_\_\_\_, Мікашэвічы \_\_\_\_? Які горад у гэтым спісе аказаўся лішнім?

 ***ІІІ узровень (9-10 балаў)***

7. Укажыце адпаведнасць(лічбамі на контурнай карце Брэсцкай вобласці ўкажыце прадпрыемства і горад, у якім яно размешчана: напрыклад: 1 – Баранавічы).

1. Знаходзіцца баваўняны камбінат.

2. Размешчана другая па магутнасці ДРЭС Беларусі.

3. Знаходзіцца СП “Санта-Брэмар”.

4. Знаходзіцца Белая вежа канца ХІІІ ст.

5. Знаходзіцца буйнейшы ў вобласці рыбгас “Лактышы”.

***Заданні для ІІ варыянта.***

 ***1 узровень (1-6 балаў)***.

 1. Якая з гэтых замежных дзяржаў не мае агульнай мяжы з Брэсцкай вобласцю?

 а) Польшча; б) Літва; в) Украіна.

 2. Буйнейшы суднаходны канал, які праходзіць па тэрыторыі Брэсцкай вобласці, называецца:

 а) Агінскі; б) Аўгустоўскі; в) Дняпроўска-Бугскі г) Вілейска-Мінскі.

 3. Доля сельгасугоддзяў Брэсцкай вобласці складае \_\_\_ %.

 4. Буйнейшым рачным портам Брэсцкай вобласці з’яўляецца горад \_\_\_\_\_\_\_\_\_\_\_.

 5. Паўднёвую частку Брэсцкай вобласці перасякае адна з буйнейшых нацянальныхчыгунак. Як яна называецца і якія буйныя гарады Беларусі злучае?

 ***ІІ узровень (7-8 балаў).***

 6. Якая з гэтай прадукцыі (трыкатажныя касцюмы, дываны, дзіцячыя цацкі, электрарухавікі, мясныя кансервы) выпускаецца ў гарадах Брэст \_\_\_, Баранавічы \_\_\_, Жабінка \_\_\_\_, Івацэвічы \_\_\_\_, Пінск \_\_\_\_, Кобрын \_\_\_\_? Які горад у гэтым спісе аказаўся лішнім?

 ***ІІІ узровень (9-10 балаў)***

7. Укажыце адпаведнасць(лічбамі на контурнай карце Брэсцкай вобласці ўкажыце прадпрыемства і горад, у якім яно размешчана: напрыклад: 1 – Пінск)

1. Знаходзіцца трыкатажная фабрыка “Палессе”.

2. Працуе адзіны ў вобласці цукровы завод.

3. Знаходзіцца адзіная ў Беларусі лыжная фабрыка.

4. Знаходзіцца прадпрыемства лекавых прэпаратаў “Экзон”.

5. Знаходзіцца ваенна-гістарычны музей і помнік А.В. Сувораву

6. Рэзюме (1 мін.)

|  |  |  |  |  |
| --- | --- | --- | --- | --- |
| Этапы ўрока | І | ІІ | ІІІ | Сума балаў |
| Балы | 10 | 10 | 10 | 30 |
| Адзнака | 30-29 - “10”; 21-18 - “7”; 9-6 - "4”;28-26 - “9”; 17-14 - "6”; 5-3 - “3”25-22 - “8”; 13-10 - "5”; |

7. Д/з.: выканаць заданні на контурнай карце на с. 23 (1 мін.)

8. Рэфлексія (3 мін.)

- Звярніцеся, калі ласка, да мэты ўрока. Ці дасягнута яна?

- Адзначце, на колькі % вы засвоілі матэрыял урока.

- Якія пытанні былі для вас надзвычай лёгкімі, а якія выклікалі ў вас цяжкасць?

- З якім настроем вы пакідаеце урок?